প্রেমের ফাঁদে ফেলে চাকরির প্রতিশ্রুতি! ভাড়া বাড়ি থেকে গ্রেফতার যুবক

মালদা: প্রেমের সম্পর্ক গড়ে তুলে চাকরির প্রলোভন দেখিয়ে লক্ষাধিক টাকা প্রতারণার অভিযোগ। অবশেষে পুলিশের জালে অভিযুক্ত যুবক। বৃহস্পতিবার রাতে মালদার চাঁচলের দক্ষিণপাড়া এলাকার একটি ভাড়া বাড়ি থেকে তাকে গ্রেফতার করে বারাসাত ও মালদার চাঁচল থানার পুলিশ।

পুলিশ সূত্রে জানা গিয়েছে, অভিযুক্ত যুবকের নাম অসীম সরকার। বিধাননগর সাইবার ক্রাইমে তার নামে অভিযোগ দায়ের করা হয়। জানা গিয়েছে, অভিযুক্ত যুবক নিজেকে বিভিন্ন বেসরকারি সংস্থা ও সরকারি দফতরের ‘যোগাযোগ কর্মকর্তা’ হিসেবে পরিচয় দিত। ওই পরিচয় ব্যবহার করে তিনি এক তরুণীর সঙ্গে ঘনিষ্ঠ সম্পর্ক তৈরি করেন এবং পরবর্তীতে চাকরি দেওয়ার নাম করে কয়েক লক্ষ টাকা নেন। কিন্তু চাকরি তো দূরের কথা, টাকা পাওয়ার পরও কোনো চাকরির প্রক্রিয়া শুরু হয়নি দেখে সন্দেহ জাগে তরুণীর। পরে বিষয়টি বিধান নগর সাইবার ক্রাইম পুলিশের কাছে জানান ওই তরুণী। এরপরই বারাসত থানার পুলিশ মালদার চাঁচলে এসে চাঁচল থানার পুলিশকে সঙ্গে নিয়ে অভিযান চালিয়ে ভাড়া বাড়ি থেকে ওই যুবককে গ্রেফতার করে।

আরও পড়ুন: কেরলে সোনার গয়না চুরি করেও মিলল না রেহাই, পুলিশের তৎপরতায় গ্রেফতার অভিযুক্ত

তবে এই ঘটনার সঙ্গে আরও কেউ জড়িত রয়েছে কীনা? এবং তাদের আর কোনও ছক ছিল কীনা? তা জানার চেষ্টা করছে পুলিশ।